B. Bugár, podpredseda NR SR: (2001-10-31):
Nech sa páči, pani poslankyňa, máte slovo. I. Belohorská, poslankyňa: Vážený pán predsedajúci, vážená pani podpredsedníčka vlády, dámy a páni, ja by som si na začiatku svojho vystúpenia dovolila poukázať nielen na to, čo hovoril pán poslanec Tkáč ako podpredseda tieňovej vlády práve pre európsku integráciu, ale aj na to, že prerokúvať dôležitý bod programu teraz  je hanba. To, že deň pred štátnym sviatkom dáme ako na posledný bod programu, keď už vidíme, že vlastne parlamentná sieň je prázdna, prerokúvame takýto dôležitý bod programu. Som rada, že naši voliči, aj keď síce v nočných hodinách alebo po polnočných hodinách budú mať možnosť pozrieť si na to, koho volili a koho platia zo svojich daní, pretože z prítomných členov vlády tu nie je nik. Nie je tu dokonca ani spomínaný podpredseda vlády pre legislatívu a legislatívny proces je v našom približovaní mimoriadne dôležitý. Nie sú tu ostatní ministri, ktorí vlastne podliehajú pani podpredsedníčke vlády v tejto problematike, ale nemáme tu ani členov jednotlivých výborov, ktorí by dohliadli na svoju kontrolnú funkciu vlády, ktorú má plniť parlament. Takže asi jediné také výčitky alebo trošku zatrasenie s vami, alebo možno aj poukázanie na zlepšenie niektorých problémov, ktoré by sa v našom približovaní dali urobiť, si, žiaľ, pani podpredsedníčka, máte možnosť vypočuť, ako vidíte, len od opozície. Veľmi ma mrzí, pani podpredsedníčka vlády, že napriek tomu, že čas už od vášho vymenovania je dosť dlhý, poviem trochu slangovo, ste si to tak odflinkli. Pretože to nie je dostatočná úcta voči parlamentu, ale  vás beriem, keď pozrieme do prostredného radu a celé SDKÚ tu reprezentuje jeden poslanec, ani vlastne nebolo komu. A my ostatní vieme čítať a sme si prečítali. Ale predsa len táto téma a vaše uvedenie do funkcie, si zaslúžilo trošku plamennejšiu reč a pevne verím, že pán podpredseda vlády pán Hamžík by to bol urobil, lebo by bol využil možnosť prezentácie sa pred touto snemovňou. Nuž ale na čo by sme sa prezentovali?  V rámci ušetrenia času, by som povedala, aj vás chápem. Škoda hovoriť, ak niekto nemá záujem, ale možno  občania by si radi vypočuli a ja by som sa aj snažila vás podporiť v akejkoľvek snahe, ktorú by ste vy vyvinuli smerom k informovanosti, lebo to je tiež jedna z mimoriadne dôležitých otázok pre občanov, aby vedeli, čo ich čaká. Médiá sa málo venujú problematike našej budúcnosti a to, ako to bude v Európskej únii. Nestačí teda pre občanov len povedať chceme a budeme, ale treba to aj trochu rozmeniť na drobné a dať im, informáciu, čo treba robiť. Mne sa zdá, že Európska únia sa používa len ako také baranidlo, keď chceme rýchlo prijať nejaký zákon, tak sa povie zaklínadlo, lebo Európska únia chce, a ak to neurobíme, príde komisár na návštevu, vystúpi podľa, samozrejme, ako tu aj bolo spomínané pánom poslancom Tkáčom presne podľa vnútornej alebo domácej objednávky. Ak hovoríme o kontrolnej úlohe tohto parlamentu, tak to treba povedať úplne pokojne a bez najmenších problémov, že kontrolovať sa dá len vtedy, ak sú dokumenty prístupné, ak sú ľudia ochotní. Nuž ale myslím si, že ak tu predtým poslankyňa Keltošová  upozornila na to, že jednoducho nemôže kontrolovať niekto alebo lepšie povedané preberá zodpovednosť za kontrolu niekto, kto ju nemôže plniť. Na to vlastne doplatil podpredseda vlády pán Hamžík a na to nedoplatil vedúci úradu pán Tóth, ktorý mal priebežne sledovať, prečo neboli správy, akým spôsobom prebieha činnosť úseku., za ktorú on zodpovedal. A tam by som si dovolila, pani podpredsedníčka vlády, upriamiť aj vašu pozornosť, aby ste si dali pozor, pretože ak sa to stalo raz, môže sa to stať druhý raz a skutočne si myslím, že vo vašej kompetencii nie je kontrolovať pracovníka, tak ako to mal robiť vedúci úradu. Nuž ale vidíme, že pán vedúci úradu sa chystá do inej dôležitej funkcie a keďže dnešným hlasovaním sa tento parlament zbavil kontrolnej úlohy nad samo-správami, tam sa mu asi bude dariť lepšie. Ak sa tu hovorilo o politickej kultúre, tak myslím si, že k tej politickej kultúre by malo prispievať aj to, aby nielen koalícia, ale aj opozícia sa mala možnosť zúčastňovať sa na mnohých napríklad grantoch, na mnohých diskusiách a nie aby diskusia o Európskej únii bola uzavretá len na koalíciu. Tu treba skutočne podčiarknuť dôležitosť výboru pre európsku integráciu a takisto aj zahraničného výboru nie menej, pretože musím, aj keď viem veľmi často pokritizovať, ale zhodnotiť, že obidvaja predsedovia týchto dôležitých výborov vedia, že o poslancov, ktorí z opozície sú vo výboroch, ako poctivo pracujú. Veľakrát sme to práve my opozícia, ktorá umožní prerokúvanie niektorých bodov programu vzhľadom na bežné  obyčajné kvórum. Pretože ak by sme tam neboli, tak vzhľadom na dosť malý záujem koalície o prítomnosť na rokovaní výborov by sa tieto veci ani nedali prerokúvať. Pani podpredsedníčka vlády, mňa zaujímajú otázky, ktoré súvisia aj s vašou predchádzajúcou funkciou, a to je rovnováha žien a mužov, pretože Európska únia kladie veľký dôraz na rovnováhu pohlaví. A viete dobre, že prakticky ani jedna kapitola v akejkoľvek súvislosti, kde sa začne hovoriť, sa vlastne nemôže prerokúvať, ak sú tam nie splnené určité podmienky. A preto mi vadí, že je slabá kontrola  médií, ako bola predtým, lebo vedeli sme veľmi jednoducho vysvetliť a snažili sme sa o to viacerí upozorniť, že nie je možné dávať inzeráty len smerom k jednému pohlaviu. A pozrite sa na to, verejnoprávna televízia úplne pokojne teraz dva mesiace inzeruje, že hľadá vedúceho bez akýchkoľvek problémov. Niet toho, kto by ich na to upozornil. A verte, že aj opozícia chvíľami už nemá záujem robiť nejakého strážneho psa pre tieto veci. Ale ak sme začali hovoriť o otázkach sociálnych, ak som začala hovoriť práve v tejto súvislosti s rovnováhou pohlaví, hovorím to preto, že viete veľmi dobre, že je veľmi výrazná feminizácia chudoby. Viete, ako to myslím, a ak sa pozriem na to, ako prebieha terajšia činnosť vlády, pani podpredsedníčka vlády, priala by som si, aby bolo viacej počuť váš hlas. Aby ste vysvetlili, že ak táto vláda začala bojom o rovnováhu práve na mieste, kde to najmenej ženy potrebujú, a to predĺžením veku odchodu do dôchodku pre ženy s neprihliadnutím na počet detí, ktoré odrodili, že tam jednoducho sa nedá povedať, že v Európe je to tak. Pretože je to zavádzanie a klamstvo. Vieme, že napríklad Nemecko, Veľká Británia má rozdielny vek odchodu žien a mužov do dôchodku práve v súvislosti s počtom porodených detí. A totiž tieto otázky, aj keď sa vám možno zdajú, že nesúvisia, súvisia veľmi práve s budúcnosťou Slovenska. Ak nevytvoríme v sociálnej politike dostatočné podmienky pre mladé rodiny, ak nevytvoríme a nebudeme vedieť zabezpečiť pre tieto mladé rodiny starostlivosť o novú generáciu, tak nebude stačiť konštatovanie, že Európa a takisto aj Slovensko v tejto súvislosti starne. Pretože Slovensko bude nielen starnúť, ale sa bude aj vyľudňovať. Možno ste si všimli včera, predvčerom, čo prebiehal údaj o tom, že vzrástol o nejakých 100 tisíc počet žien. Nie som až tak veľmi presvedčená, že len vzrástol počet žien, ale skôr zmenila sa táto rovnováha v spoločnosti a že to bude súvisieť asi s tým, že vždy muži predsa len nesú trošku väčšiu túžbu určitého rizika, že nám mladí muži odchádzajú. Nepočujeme dostatočne váš hlas, keď sa hovorí o sociálnych podmienkach pre mladé rodiny napríklad v súvislosti s tým, čo  sme tu mali možnosť  prerokúvať v predchádzajúce dni, a to bola napríklad požiadavka pani ministerky financií, aby sa znížila prémia pri stavebnom sporení. Pretože už dnes je dosť nemožné pre mladých ľudí si zabezpečiť slušné bývanie, a to je tiež otázka budúcnosti Európy. Samozrejme, že v tom kontexte hovoril v predchádzajúcom svojom vystúpení aj pán poslanec Weiss, aj pán poslanec Šebej, že je voľný pohyb, že sa ho nebudeme musieť  až tak obávať, že nám mladí ľudia  odídu. Ale veď všetci vieme to, čo tu neodznelo, že toto opatrenie je aj dosť rasisticky motivované zo strany týchto štátov, pretože jednoducho zoberú si od nás to, čo im vyhovuje, pozri zelené karty v Nemecku pre mladých ľudí pre počítačových expertov a, samozrejme, to, čo im nevyhovuje, to nám vrátia. Ak hovorila pani poslankyňa Keltošová o zdravotnom poistení, veľmi to súvisí s rozširovaním a s našou budúcnosťou v rámci Európskej únie.  Pozrime sa, ako prebiehajú diskusie v zahraničnom výbore o tom, že nie sme schopní ani dohodnúť zdravotné poistenie pre našich diplomatov, ktorí sú v zahraničí a pre ich rodiny. Ešte stále sú a platíme, len ak sa stane, že ochorejú alebo sa stane nejaký úraz. Nevieme im dokonca ani zabezpečiť to, čo vlastne máme zabezpečené v Sociálnej poisťovni, že títo ľudia, ktorí si platia svoje zdravotné poistenie vzhľadom na to, že tu nie sú, si ho nemôžu ani uskutočňovať. Pretože preventívne prehliadky, ak sa títo ľudia dostanú raz za dva roky, jednoducho sú, by som povedala, aj zbytočne robené. Treba povedať, že je tu veľké množstvo otázok, ktoré by sme mohli klásť a  nechcem zbytočne predlžovať toto sedenie, ale myslím si, že sa nedá povedať to,  čo povedal  pán poslanec Šebej, že hovoríme tu odťažne od materiálu, ktorý máme na lavici. Znovu opakujem, prosím vás pani podpredsedníčka vlády, aby ste sa ujali svojej funkcie s váhou svojej osobnosti s takou prieraznosťou, ktorú pevne verím, že vy ako žena dokážete mať, aby ste sa viac vedeli zastať žien vo funkciách.  Ak začneme hovoriť o rovnováhe pohlaví, tak odmietam v tejto súvislosti hovoriť o predĺžení veku do dôchodku, ale skôr ma zaujíma, aké majú ženy dôchodky, o čo majú ženy nižšie dôchodky, ako majú muži. Vyplýva to z ich pracovného zaradenia, chcem odpoveď na otázky, ako to bude napríklad so zastúpením žien na určitých pracoviskách, ktoré sú v štátnej správe, kde teda jednoducho štát tú svoju myšlienku rovnováhy môže uplatniť okamžite. Samozrejme rešpektujem rozdielnosti medzi ženským a mužským pohlavím, že u muža prevziať určitú funkciu, je skôr výzva do boja, ide skúsiť, čo dokáže. Žena skôr začne pochybovať, či zvládne, či má dostatočné vzdelanie a podobne. Preto nevidíme, že by napríklad boli určité škandáliky, že sú niektorí ľudia vo vysokých postoch so stredoškolským vzdelaním. U žien to málokrát vidíme, skôr sa stretávame s opakom, že žena vysokoškolsky vzdelaná zastáva funkciu, ktorá nezodpovedá jej vzdelaniu. Pozrieť sa do štruktúry nezamest-nanosti, pozrieť sa, možno by stálo za to pani podpredsedníčka vlády, postarať sa, aby detský prídavok bol viazaný na dieťa a nebol viazaný na rodinu. Materská dovolenka, považujem to za dehonestujúci výraz,  pretože to nie je dovolenka, nebola viazaná na matku, ale aby bola znovu viazaná na dieťa. Verte mi, že ak by sa podarilo uplatniť tento princíp, veľmi to pomôže mnohým mladým ženám pri svojej kariére, pri uplatňovaní vzdelania, ktoré nadobudli. Pozrime sa na štruktúru žien na vysokých školách, kde mnohé odbory sú silne prefeminizované, a pozrite sa na spätnú väzbu týchto istých odborov, ako sú v nich zastúpení muži. Spomeniem napríklad ekonómiu. V ekonómii určite je ak nie viacej, tak je to 50 % žien a mužov a pozrime sa do bankového sektora, sme radi, že máme tam pani riaditeľku Kohútikovú, lebo teda aspoň jednu ženu. Takže toto sú všetko veci, kde vítam, že vo funkcii podpredsedníčky vlády pre európsku integráciu máme ženu, ale bolo by to treba cítiť aj v týchto veciach, ktoré možno nie sú vyšpecifikované v jednej kapitole. Lebo obávam sa, že by sme možno splnili podmienky pre energetiku, podmienky pre všetky ostatné kapitoly, ktoré tam máte, ale túto jedinú by sme nevedeli splniť. A viete veľmi dobre, keď chodíte do zahraničia aj vy, akým spôsobom sa ženám pomáha. Pozrime sa na to, ako sa zrušili jasle, materské škôlky. To sú všetko veci, ktoré sú na škodu budúcnosti Slovenska. A Európska únia, to je o budúcnosti Slovenska. Ďakujem pekne.